A Tanács irányelve
(1990. december 4.)
az árufuvarozással kapcsolatos statisztikákra, valamint a gáz- és villamosenergia-árakkal kapcsolatos statisztikákra vonatkozó egyes közösségi irányelvek Németországban történő végrehajtása céljából létrehozott módosítások megállapításáról
(90/653/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésére, és különösen annak 213. cikkére,
tekintettel a Bizottság javaslatára [1],
tekintettel az Európai Parlament [2] véleményére,
tekintettel a Gazdasági és Szociális Bizottság véleményére [3],
mivel a Tanács elfogadta a legutóbb a 89/462/EGK [4] tanácsi irányelvvel módosított, a közúti árufuvarozásra vonatkozó, regionális statisztikák részét képező statisztikai kimutatásokról szóló 78/546/EGK tanácsi irányelvet [5], valamint a spanyol és portugál csatlakozási okmánnyal módosított, 80/1119/EGK [6] és 80/1177/EGK [7] tanácsi irányelvet;
mivel a Tanács elfogadta az ipari végfelhasználók által fizetendő gáz- és villamosenergia-árak átláthatóságának javítását célzó közösségi eljárásról szóló 90/377/EGK tanácsi irányelvet [8];
mivel a német egyesítés napjától kezdve a közösségi jogot teljes mértékben alkalmazni kell a korábbi Német Demokratikus Köztársaság területén;
mivel a szállítási statisztikák regionális felbontását ki kell bővíteni úgy, hogy magukban foglalják a korábbi Német Demokratikus Köztársaság területét;
mivel a fő vasúti hálózatokkal foglalkozó igazgatóságok listáját módosítani kell a vasúti árufuvarozási statisztikák céljaira;
mivel a gáz- és villamosenergia-árakra vonatkozó statisztikák körzetenkénti és helyiségenkénti felbontását ki kell bővíteni úgy, hogy magukban foglalják a korábbi Német Demokratikus Köztársaság területének körzeteit és helyiségeit is;
mivel a jelenlegi helyzet nem teszi lehetővé a kérdéses körzetek és helyiségek pontos meghatározását,
ELFOGADTA EZT AZ IRÁNYELVET:
1. cikk
(1) A 78/546/EGK, 80/1177/EGK és 80/1119/EGK irányelvben meghatározott, az áruszállításokra vonatkozó statisztikák regionális felbontása érdekében a Német Szövetségi Köztársaságnak meg kell határoznia a régiókat a korábbi Német Demokratikus Köztársaság területén, és erről tájékoztatnia kell a Bizottságot az előtt a nap előtt, amikor a 90/476/EGK irányelv értelmében előterjesztett ideiglenes intézkedéseket az átmeneti intézkedések felváltják, de legkésőbb 1990. december 31-ig. Erről tájékoztatni kell az Európai Parlamentet és a Tanácsot.
(2) A 80/1177/EGK irányelvben meghatározott, a vasúti áruszállítással kapcsolatos regionális statisztikák elkészítéséhez a Német Szövetségi Köztársaságnak közölnie kell a vasúti igazgatóságok és a németországi létesítmények neveit az előtt a nap előtt, amikor a 90/476/EGK irányelvnek megfelelően előterjesztett ideiglenes intézkedéseket az átmeneti intézkedések felváltják, de legkésőbb 1990. december 31-ig. Erről tájékoztatni kell az Európai Parlamentet és a Tanácsot.
2. cikk
A 90/377/EGK irányelvben meghatározott, gáz- és villamosenergia-árakra vonatkozó statisztikák körzet és helyiség szerinti felbontása érdekében Németországnak meg kell határoznia a korábbi Német Demokratikus Köztársaság területén lévő körzeteket és helyiségeket legkésőbb 1992. július 1-ig, és erről tájékoztatnia kell a Bizottságot.
3. cikk
A Bizottság felhatalmazást kap a következők módosítására:
- Az 1. cikk (1) bekezdésében említett irányelvek II. melléklete,
- A 80/1177/EGK irányelv 1. cikke (2) bekezdésének a) pontja,
- A 90/377/EGK irányelv I. és II. melléklete az ezen irányelv 7. cikkében meghatározott eljárással összhangban az illetékes bizottsággal való egyeztetést követően.
4. cikk
Ennek az irányelvnek a tagállamok a címzettjei.
Kelt Brüsszelben, 1990. december 4-én.